[{"text_idx": "#000001", "text": "Mae\u2019n bleser gennym gyhoeddi ein hadnodd newydd i Chwilio am Gronfeydd Data ar Primo \u2013 catalog y llyfrgell. Mae wedi cael ei gyflwyno yn lle\u2019r dudalen A-Y o Adnoddau Electronig."}, {"text_idx": "#000002", "text": "Mae ein tudalen newydd \u2018Chwiliad Cronfeydd Data\u2019 yn rhan o brif adnodd chwilio\u2019r llyfrgell a gellir ei gweld ar frig Primo, felly nid oes angen ichi gofio unrhyw gyfeiriadau gwe ar waha\u0302n."}, {"text_idx": "#000003", "text": "Mae\u2019r adnodd newydd i Chwilio am Gronfeydd Data wedi\u2019i rannu\u2019n bynciau gwahanol felly gallwch bori drwy\u2019r adnoddau sy\u2019n berthnasol i\u2019ch cwrs chi. Neu gallwch chwilio yn o\u0302l termau allweddol a chywain canlyniadau o\u2019r casgliad cyfan."}, {"text_idx": "#000004", "text": "Ceir disgrifiad byr o bob adnodd fel y gallwch archwilio sut y gallent fod o fudd i\u2019ch astudiaethau."}, {"text_idx": "#000005", "text": "Mae\u2019r nodwedd chwilio newydd ar gael yma."}, {"text_idx": "#000006", "text": "Mae BrowZine yn ffordd newydd o bori a chwilio miloedd o gyfnodolion electronig sydd ar gael i chi fel aelod o Brifysgol Aberystwyth."}, {"text_idx": "#000007", "text": "Pori neu chwilio yn o\u0302l maes pwnc i ddod o hyd i e-gyfnodolion o ddiddordebChwilio am deitl penodolCreu eich silff lyfrau eich hun o\u2019ch hoff e-gyfnodolion a\u2019u trefnu sut y dymunwchDilyn eich hoff deitlau a derbyn hysbysiadau pan fydd rhifyn newydd yn cael ei gyhoeddiCadw erthyglau yn eich llyfrgell bersonol a fydd yn cysoni ar draws eich dyfeisiau"}, {"text_idx": "#000008", "text": "Gallwch ddefnyddio BrowZine ar eich cyfrifiadur, neu lawrlwythwch yr ap i\u2019w ddefnyddio ar ddyfais Android neu Apple. Bydd BrowZine yn cysoni ar draws sawl dyfais fel y gallwch chi ddarllen eich e-gyfnodolion lle bynnag y byddwch."}, {"text_idx": "#000009", "text": "Dewch o hyd iddo ar Primo, catalog y llyfrgell, drwy glicio ar y botwm Chwiliad e-gyfnodolion ar frig y dudalen neu lawrlwythwch yr ap o\u2019ch siop apiau."}, {"text_idx": "#000012", "text": "I ddathlu Diwrnod Shwmae Su\u2019mae eleni, rydym yn rhannu blog gan ein blogiwr gwadd, Pencampwr Digidol Myfyrwyr, Laurie Stevenson, ac yn cael cip sydyn ar rai adnoddau llyfrgell i\u2019ch helpu i ymarfer a datblygu eich sgiliau darllen a siarad Cymraeg."}, {"text_idx": "#000013", "text": "Ar y 15fed o Hydref bydd hi\u2019n Ddiwrnod Shwmae Su\u2019mae, sy\u2019n ddiwrnod o ddathlu a hyrwyddo\u2019r Gymraeg. Felly roedd arna i eisiau manteisio ar y cyfle hwn fel un o Bencampwyr Digidol y Myfyrwyr i ddefnyddio\u2019r blog i rannu fy mhrofiadau fy hun fel dysgwr Cymraeg."}, {"text_idx": "#000014", "text": "Pam y gwnes i benderfynu cael gwersi Cymraeg?"}, {"text_idx": "#000015", "text": "Fe wnes i syrthio mewn cariad a\u0302 Chymru o fewn dim imi symud yma ac roeddwn i\u2019n gwybod ers cychwyn cyntaf fy nghwrs gradd bod arna i eisiau dysgu mwy am ddiwylliant Cymru a dysgu\u2019r iaith fel ffordd o barchu\u2019r diwylliant a theimlo fy mod i\u2019n perthyn yma. Rwy\u2019n mwynhau heriau deallusol ond wnes i erioed weld diben dysgu ieithoedd fel Ffrangeg neu Sbaeneg os nad oeddwn i am allu eu defnyddio mewn bywyd go iawn. Trwy gydol fy nyddiau ysgol, roeddwn i\u2019n ei chael hi\u2019n anodd teimlo unrhyw fath o frwdfrydedd tuag at ddysgu ieithoedd fel yna. Ond pan gefais gyfle i ddysgu Cymraeg roeddwn i\u2019n hynod o awyddus. Rydw i wrth fy modd yn gallu cynnal sgyrsiau syml ar y bws neu mewn siop neu gaffi ac rydw i wir yn mwynhau\u2019r we\u0302n sy\u2019n dod i wynebau pobl pan maen nhw\u2019n sylweddoli fy mod i\u2019n dysgu\u2019r iaith."}, {"text_idx": "#000016", "text": "Sut y gwnes i fynd ati i ddysgu Cymraeg?"}, {"text_idx": "#000017", "text": "Fe wnes i ofyn am wersi Cymraeg yn fy mlwyddyn gyntaf ond oherwydd Covid doedden nhw ddim yn cael eu cynnal. Ond pan es i i Ffair y Glas yn fy ail flwyddyn siaradais gyda rhywun ar stondin UMCA \u2013 Undeb Myfyrwyr Cymraeg Aberystwyth \u2013 a rhoi fy enw i lawr. Mae\u2019r gwersi\u2019n cael eu darparu gan dysgucymraeg.cymru ac fe ddechreuais i gyda\u2019u cwrs blasu, gyda sesiynau awr o hyd bob wythnos. Eleni rydw i wedi symud ymlaen i\u2019r cwrs lefel mynediad, sydd yn cael ei achredu, ac mae hwnnw\u2019n ddwyawr yr wythnos. Rydw i hefyd yn defnyddio Duolingo i gyd-fynd a\u0302\u2019r gwersi ac mae hynny\u2019n help er mwyn cofio gwybodaeth rhwng y gwersi."}, {"text_idx": "#000018", "text": "Pa adnoddau defnyddiol ydw i wedi dod o hyd iddynt ym Mhrifysgol Aberystwyth?"}, {"text_idx": "#000019", "text": "Drwy UMCA y gwnes i ddod o hyd i\u2019r cyrsiau, ac maen nhw hefyd yn cynnal digwyddiadau Cymraeg eu hiaith a digwyddiadau diwylliannol, ac yn rhoi cyfle i ddysgwyr gwrdd ac ymarfer eu Cymraeg gyda siaradwyr Cymraeg. Mae dolenni i\u2019r cyrsiau ar gael ar wefan y Brifysgol hefyd, a dolenni i adnoddau ar-lein i\u2019ch helpu wrth ichi ddysgu. Mae gan y llyfrgell adnoddau gwych hefyd, gan gynnwys llyfrau, geiriaduron a llyfrau o ymadroddion er mwyn dysgu\u2019r iaith."}, {"text_idx": "#000021", "text": "Os ydych wedi cychwyn ar eich taith i ddysgu Cymraeg, yn meddwl am fentro, neu os ydych yn siaradwr Cymraeg ac am roi sglein ar eich sgiliau, mae gan y llyfrgell ystod eang o adnoddau defnyddiol."}, {"text_idx": "#000022", "text": "Ewch i\u2019r Casgliad Celtaidd ar Lefel F yn Llyfrgell Hugh Owen ac mi ddewch o hyd i filoedd o lyfrau i\u2019ch helpu i ymarfer a datblygu eich sgiliau darllen a siarad \u2013 o nofelau gyda geirfa, i lyfrau gramadeg, i gyrsiau iaith cyflawn."}, {"text_idx": "#000023", "text": "A chofiwch ddweud su\u2019mae wrth staff y Llyfrgell!"}, {"text_idx": "#000025", "text": "Thema Wythnos Llyfrgelloedd eleni yw\u2019r rhan ganolog sydd gan lyfrgelloedd yn cefnogi dysgu gydol oes."}, {"text_idx": "#000026", "text": "Heddiw, rydym yn canolbwyntio ar ein myfyrwyr Dysgu Gydol Oes a\u2019n defnyddwyr allanol."}, {"text_idx": "#000027", "text": "Ein canllaw Dysgu Gydol Oes yw eich canllaw cyflawn i\u2019r llyfrgell a\u2019r adnoddau dysgu ar gyfer eich pynciau. Yma cewch fanylion am adnoddau allweddol a chanllawiau ar sut i ddefnyddio\u2019r llyfrgell a chysylltiadau cymorth."}, {"text_idx": "#000030", "text": "Os ydych yn dychwelyd i fyd addsyg ar o\u0302l seibiant, mynnwch olwg."}, {"text_idx": "#000031", "text": "Mannau astudio a chyfleusterau TG yn y llyfrgell Peidiwch anghofio y gall myfyrwyr Dysgu Gydol Oes ddefnyddio holl gyfleusterau\u2019r llyfrgell megis mannau astudio tawel, cyfrifiaduron, Wi-Fi ardderchog, a\u2019r argraffwyr / copi\u0308wyr. Porwch yr A i Y o Wasanaethau\u2019r Llyfrgell yma."}, {"text_idx": "#000033", "text": "Dysgu Cymraeg neu am wella eich sgiliau? Dewch chi o hyd i bopeth sydd ei angen arnoch i ymarfer a datblygu\u2019ch sgiliau darllen a siarad yn y casgliad hwn \u2013 o nofelau graddedig gyda geirfa i wers-lyfrau."}, {"text_idx": "#000036", "text": "Digimap Mae\u2019r gwasanaeth hwn yn darparu data mapiau Arolwg Ordnans llawn a chynhwysfawr a mapiau hanesyddol yn ogystal a\u0302 data daearegol. Mae Digimap yn adnodd hudol ac yn ddefnyddiol tu hwnt i ymchwilwyr hanes lleol a Gwyddorau Daear fel ei gilydd. Yr unig beth sydd angen arnoch yw cyfrif e-bost Prifysgol Aberystwyth i gofrestru i\u2019w weld."}, {"text_idx": "#000037", "text": "Linkedin Learning Caiff holl fyfyrwyr ddefnyddio\u2019r cyfoeth o gyrsiau gan arbenigwyr sydd ar gael ar-lein am ddim ac yn ddiderfyn 24/7 trwy Linkedin Learning."}, {"text_idx": "#000040", "text": "Mae ein llyfrgelloedd yn croesawu gwahanol gategori\u0308au o ddefnyddwyr allanol, o gyn-fyfyrwyr ac aelodau o staff sydd wedi ymddeol ac sy\u2019n awyddus i ddal i ddefnyddio adnoddau\u2019r llyfrgell, myfyrwyr o sefydliadau eraill sy\u2019n ymweld ag Aber ac angen lle i astudio neu drigolion lleol."}, {"text_idx": "#000044", "text": "Heddiw, rydym yn canolbwyntio ar gyfleodd dysgu i fyfyrwyr Prifysgol Aberystwyth y tu allan i\u2019r ystafelloedd dysgu gydag adnoddau\u2019r llyfrgell."}, {"text_idx": "#000045", "text": "Teithiau llyfrgell Os ydych chi\u2019n newydd i Brifysgol Aberystwyth, yn gyntaf, croeso! Yn ail, dewch ar daith o amgylch y llyfrgell! Mae staff cyfeillgar y llyfrgell yma i\u2019ch tywys o gwmpas ac i ddangos y llyfrgell i chi. Does dim angen archebu lle ymlaen llaw ac mae croeso i bawb \u2013 amseroedd a manylion yma."}, {"text_idx": "#000046", "text": "Mae taith rithiol Llyfrgell Hugh Owen ar gael i\u2019w gweld isod a dyma restr ddefnyddiol A i Y o Wasanaethau Llyfrgell i\u2019ch rhoi ar ben ffordd."}, {"text_idx": "#000047", "text": "Meddalwedd a Gwasanaethau TG Cymerwch olwg ar ein tudalennau gwe i weld pa wasanaethau ac adnoddau TG sydd ar gael ichi. Os oes angen help neu gyngor arnoch, cysylltwch a\u0302 thi\u0302m y Ddesg Wasanaeth ar-lein neu dros y ffo\u0302n."}, {"text_idx": "#000048", "text": "Ffuglen a darllen er pleser Does dim prinder llyfrau yn ein llyfrgelloedd ac os ydych chi\u2019n chwilio am rywbeth i\u2019w ddarllen \u2013 sydd ddim yn werslyfr cwrs \u2013 mi allwn ni helpu! Porwch drwy Primo, catalog y llyfrgell ar-lein er mwyn dod o hyd i lyfrau ac e-lyfrau, rhowch gip ar ein casgliad o Ffuglen Gyfoes ger y Ddesg Ymholiadau ar Lefel F, porwch y silffoedd o farc dosbarth PN neu ddewch o hyd i filoedd o lyfrau Cymraeg yn y Casgliad Celtaidd. Mae yma nofelau graffig hefyd a llawer o lyfrau ffeithiol a barddoniaeth."}, {"text_idx": "#000049", "text": "Ewch i Primo, catalog y llyfrgell i gael golwg."}, {"text_idx": "#000050", "text": "Casgliad ffuglen gyfoes, Llyfrgell Hugh Owen"}, {"text_idx": "#000051", "text": "Linkedin Learning Mae miloedd o gyrsiau ar-lein dan arweiniad arbenigwyr ar gael i holl fyfyrwyr PA gyda Linkedin Learning."}, {"text_idx": "#000052", "text": "Dyma ddetholiad bach o gyrsiau a allai\u2019ch helpu i ddatblygu sgiliau newydd a mynd ar drywydd diddordebau a hobi\u0308au newydd gan Laurie Stevenson, Pencampwr Digidol Myfyrwyr:"}, {"text_idx": "#000053", "text": "Casgliad Gweithgareddau Allgyrsiol i Fyfyrwyr Dyma gasgliad o gyrsiau ag amrywiaeth o sgiliau a gweithgareddau creadigol y gallech fod a\u0302 diddordeb yn eu dysgu ar y cyd a\u0302\u2019ch astudiaethau, i gael saib o\u2019ch aseiniadau neu i lenwi ennyd o ddiflastod!"}, {"text_idx": "#000054", "text": "Dysgu Cymraeg Awydd dysgu neu loywi eich Cymraeg yn ystod eich cyfnod yn Aber? Does dim angen chwilio ymhellach na\u2019r Casgliad Celtaidd! Mae\u2019r casgliad yn cynnwys cannoedd o lyfrau i\u2019ch helpu i ddysgu a datblygu eich Cymraeg, o gyrsiau iaith cyflawn a llyfrau gramadeg i ffuglen gyda geirfa ddefnyddiol."}, {"text_idx": "#000057", "text": "Canllawiau\u2019r Llyfrgell Ymgyfarwyddwch a\u0302 dewis y llyfrgell o LibGuides. Cewch yma eich canllaw pwnc a fydd yn eich cynorthwyo i ddod o hyd i adnoddau ar gyfer eich pwnc, yn ogystal ag amrywiaeth o ganllawiau i\u2019ch cynorthwyo i wneud y mwyaf o\u2019r llyfrgell, datblygu eich sgiliau llythrennedd gwybodaeth a gwella eich cyflogadwyedd."}, {"text_idx": "#000058", "text": "Eich llyfrgellwyr pwnc sydd yn gyfrifol am y LibGuides ac maen nhw yma i\u2019ch helpu gydag adnoddau academaidd ac arbenigol ar gyfer eich astudiaethau. Gallant eich helpu i ganfod a gwerthuso\u2019r wybodaeth sydd ei hangen arnoch a\u2019ch helpu i\u2019w chyfeirnodi\u2019n gywir. Chwiliwch am fanylion cyswllt eich llyfrgellydd ar dudalen ein Llyfrgellwyr Pwnc."}, {"text_idx": "#000060", "text": "Darllen yn Well \u2013 Casgliad Lles Mae Casgliad Lles y llyfrgell yma i\u2019ch cynorthwyo i ddeall a rheoli llawer o gyflyrau iechyd meddwl cyffredin neu deimladau a phrofiadau anodd. Mae\u2019r teitlau sydd wedi eu cynnwys yn y casgliad ar y rhestr Darllen yn Well, yn llyfrau ac e-lyfrau ac maent wedi\u2019i threfnu yn o\u0302l meysydd pwnc er mwyn eich helpu i ddod o hyd i\u2019r hyn sydd ei angen arnoch."}, {"text_idx": "#000061", "text": "Gwyliwch y fideo fer hon i ddysgu rhagor:"}, {"text_idx": "#000063", "text": "Heddiw byddwn yn canolbwyntio ar holl staff Prifysgol Aberystwyth a rhai o adnoddau\u2019r llyfrgell sy\u2019n cynorthwyo unigolion i ddatgloi a chyflawni eu potensial ar bob cam o\u2019u bywydau a\u2019u gyrfaoedd."}, {"text_idx": "#000065", "text": "Digimap Mae\u2019r gwasanaeth hwn yn darparu data mapiau Arolwg Ordnans llawn a chynhwysfawr a mapiau hanesyddol yn ogystal a\u0302 data daearegol. Adnodd hynod ddefnyddiol a difyr yw Digimap, a fydd yn diddanu ymchwilwyr hanes lleol a phobl sy\u2019n ymwneud a\u0302\u2019r Gwyddorau Daear fel ei gilydd. Yr unig beth sydd angen arnoch yw cyfrif e-bost Prifysgol Aberystwyth i gofrestru i ddefnyddio\u2019r adnodd."}, {"text_idx": "#000067", "text": "Box of Broadcasts Ydych chi\u2019n gwneud rhywfaint o ymchwil? Mae Box of Broadcasts (BoB) yn wasanaeth teledu a radio ar alw i staff a myfyrwyr at ddefnydd academiadd, sy\u2019n cynnig mynediad at ddwy filiwn o ddarllediadau o dros 65 o sianeli teledu am ddim. Erbyn hyn mae BoB hefyd yn cynnwys archif y BBC, sef rhaglenni radio a theledu hanesyddol."}, {"text_idx": "#000068", "text": "Y Weithfan Ystafell astudio 24 awr yw\u2019r Weithfan, sydd yn darparu cyfrifiaduron, peiriannau argraffu, WiFi, ac ystafell astudio i grwpiau / ystafell gyfarfod i fyfyrwyr a staff PA. Dewch o hyd i\u2019r Weithfan wrth ymyl y Wetherspoons ger gorsaf drenau Aberystwyth a dewch a\u0302\u2019ch Cerdyn Aber i gael mynediad."}, {"text_idx": "#000069", "text": "Y Weithfan o\u2019r tu blaen"}, {"text_idx": "#000071", "text": "Darllen er pleser Mae gan y llyfrgell gasgliadau sylweddol o ffuglen, llyfrau ffeithiol a barddoniaeth ar gyfer darllen er pleser. Porwch ein casgliad Ffuglen Gyfoes wrth ymyl y Ddesg Ymholiadau ar Lefel F neu ewch at y silffoedd o\u2019r nod dosbarth PN (neu catalog y llyfrgell, Primo)."}, {"text_idx": "#000074", "text": "Linkedin Learning Gall pob myfyriwr ac aelod o staff PA ddefnyddio\u2019r cyfoeth o gyrsiau sydd ar gael ar-lein yn rhad ac am ddim ac sydd wedi\u2019u harwain gan arbenigwyr trwy Linkedin Learning."}, {"text_idx": "#000076", "text": "Casgliad Datblygiad Personol a Phroffesiynol \u2013 Mae\u2019r casgliad hwn yn cynnwys cyfres o gyrsiau sydd wedi\u2019u cynllunio i gynorthwyo aelodau o staff i ddatblygu eu sgiliau proffesiynol a phersonol."}, {"text_idx": "#000078", "text": "Os ewch chi lawr i Lyfrgell Hugh Owen heddiw.... ...byddwch chi\u2019n siw\u0302r o ddod o hyd i\u2019n harddangosfa ddiweddaraf o lyfrau o\u2019r Casgliad Lle\u0302n Plant!"}, {"text_idx": "#000079", "text": "Dewch felly i archwilio\u2019r casgliad sydd yn cynnwys detholiad da a diddorol o ffuglen i blant yn Gymraeg ac yn Saesneg. Mae\u2019r llyfrau yn amrywio o lyfrau lluniau a llenyddiaeth gyfoes i blant, i ffuglen i oedolion ifanc \u2013 o ddreigiau i dywysogesau, o fo\u0302r-ladron i estroniaid a phopeth sydd rhyngddynt!"}, {"text_idx": "#000080", "text": "Bydd y casgliad yn arbennig o ddefnyddiol ichi os ydych yn astudio TAR neu Astudiaethau Plentyndod/Addysg. Dewch o hyd i\u2019r casgliad yn Llyfrgell Hugh Owen ar Lefel F yn nod dosbarth PZ neu borwch y casgliad ar Primo, catalog y llyfrgell yma."}, {"text_idx": "#000082", "text": "Efallai eich bod chi, fel finnau, yn llawenhau o glywed fod archif y BBC o raglennu radio a theledu hanesyddol erbyn hyn ar gael trwy Box of Broadcasts."}, {"text_idx": "#000083", "text": "O\u2019m rhan i, rwy\u2019n ysu am gael gwylio hwyl a sbri o\u0302l-apocalyptaidd Z for Zachariah (a ddarlledwyd yn 1984 fel rhan o\u2019r gyfres Play for Today). Os nad yw hwn at eich dant, beth am Allen Ginsberg a William Burroughs yn siarad am Jack Kerouac ar Arena yn 1988? Na, ddim i chi? Beth am bennod, efallai, o Horizon o\u2019r flwyddyn 1980 sy\u2019n edrych ar sut mae prosesyddion geiriau sy\u2019n cael eu rheoli a\u0302 llais yn mynd i chwyldroi bywyd y swyddfa? Neu beth am daith bersonol o gwmpas Stratford upon Avon yng nghwmni\u2019r dramodydd Huw Lloyd Edwards yn y rhaglen Arall Fyd o\u2019r flwyddyn 1972?"}, {"text_idx": "#000084", "text": "Wrth gwrs, y BBC yw hon, ac felly mae cymaint mwy i\u2019w gael: uchafbwyntiau diwylliannol (Shakespeare ar Deledu\u2019r BBC); adloniant ysgafn arloesol (Multi-Coloured Swap Shop \u2013 dyna fy mhlentyndod i!). Mae rhaglenni newyddion blaenllaw (Newsnight) ac adroddiadau hanesyddol o ddigwyddiadau cymdeithasol a diwylliannol o bwys (Yesterday\u2019s Witness). Dyma gasgliad o adnoddau sy\u2019n unigryw o ran ansawdd a dyfnder."}, {"text_idx": "#000085", "text": "Mae Box of Broadcasts wedi paratoi gwybodaeth ddefnyddiol i\u2019ch helpu i ddod o hyd i\u2019r cynnwys hanesyddol yn yr archif, ond os cewch anhawster gydag unrhyw beth, cofiwch gysylltu a\u0302\u2019ch llyfrgellydd pwnc am gymorth."}, {"text_idx": "#000086", "text": "Dyma ambell ddolen ddefnyddiol arall i\u2019ch helpu i ymgyfarwyddo a\u0302 Box of Broadcasts."}, {"text_idx": "#000087", "text": "Sut ydw i\u2019n cofrestru ar gyfer Box of Broadcasts?\nSut mae recordio rhaglenni yn BoB?\nSut ydw i\u2019n chwilio yn Box of Broadcasts? (Saes yn unig)\nPam na allaf gyrchu cynnwys Box of Broadcasts pan fyddaf dramor? (Saes yn unig)"}, {"text_idx": "#000088", "text": "A rhai dolenni defnyddiol ar gyfer staff sy\u2019n addysgu:"}, {"text_idx": "#000089", "text": "Sut mae mewnosod recordiadau teledu a radio yn Blackboard?\nSut ydw i\u2019n ychwanegu tudalen ar y we neu fideo ar-lein at restr ddarllen Aspire?"}, {"text_idx": "#000096", "text": "Hanes Pobl Dduon mewn Barddoniaeth"}, {"text_idx": "#000099", "text": "Yn ein detholiad o lyfrau ffeithiol, dewch o hyd i hunangofiannau a bywgraffiadau pobl dduon ddylanwadol (Becoming gan Michelle Obama) ac ystod o gasgliadau o draethodau a sylwebaethau gwleidyddol a chymdeithasol heriol (I will not be erased, gal-dem; Slay in your lane: the Black girl bible, Yomi Adegoke; Natives, Akala; Don\u2019t touch my hair, Emma Dabiri)."}, {"text_idx": "#000100", "text": "Mae llawer o e-adnoddau gwych ar y rhestr, ond peidiwch a\u0302 cholli Proquest One Literature Black Writing and World Literature Collection sy\u2019n dwyn ynghyd y casgliad llenyddiaeth mwyaf a\u2019r un mwyaf cynhwysol a guradwyd erioed. Rydym yn tynnu sylw at y prosiectau arbennig canlynol:"}, {"text_idx": "#000101", "text": "Mae\u2019r casgliad ar-lein hwn yn cynnwys dros 250 o gyfrolau o ffuglen, barddoniaeth, drama a rhyddiaith gan awduron Affricanaidd."}, {"text_idx": "#000103", "text": "Daeth dros filiwn a hanner o Affricaniaid, ynghyd a\u0302 phobl o India a De Asia, i\u2019r Caribi\u0302 rhwng y 15fed a\u2019r 19eg ganrif. Heddiw, mae eu disgynyddion wrthi\u2019n creu llenyddiaeth sydd a\u0302 chysylltiadau cryf ac uniongyrchol a\u0302 mynegiant Affricanaidd traddodiadol."}, {"text_idx": "#000104", "text": "Black Short Fiction and Folklore\u200b"}, {"text_idx": "#000105", "text": "82,000 o dudalennau a mwy na 11,000 o weithiau o ffuglen fer mewn amrywiaeth o draddodiadau sydd yn Black Short Fiction and Folklore \u2013 o draddodiadau llafar Affricanaidd cynnar i hip-hop \u2013 mae\u2019n cwmpasu chwedlau, damhegion, baledi, straeon gwerin, a straeon a nofelau byrion."}, {"text_idx": "#000107", "text": "Ceir adnoddau o bob math ar y rhestr, rhai ffisegol a rhai ar-lein, felly p\u2019un a ydych ar y campws neu oddi arno, mae rhywbeth i bawb. Porwch ein harddangosfa ddigidol neu os yw\u2019n well gennych bori yn y cnawd, galwch heibio ein harddangosfa ar Lefel F Llyfrgell Hugh Owen a fydd yno drwy gydol mis Hydref."}, {"text_idx": "#000108", "text": "A rhannwch eich barn ar y detholiad gan ddefnyddio\u2019r hashnod #BHMAber21 neu @aberuni_is ar Twitter!"}, {"text_idx": "#000110", "text": "Mae Newid Hinsawdd yn bwnc brawychus i fynd i\u2019r afael ag ef, a gall dod o hyd i wybodaeth ddibynadwy i helpu i ddeall y pwnc hollbwysig hwn deimlo\u2019n llethol. Mae mynd i\u2019r afael a\u0302 Newid Hinsawdd yn gyfrifoldeb ar bawb, a pha un ai eich bod yn dod o gefndir yn y celfyddydau, neu mewn gwleidyddiaeth, neu yn y gwyddorau cymdeithasol, amgylcheddol neu ffisegol, mae\u2019n hanfodol bod pob un ohonom yn gwneud popeth o fewn ein gallu i ddeall effaith Newid Hinsawdd ar ein byd."}, {"text_idx": "#000111", "text": "Cafodd rhestr ddarllen \u2018Is Aberystwyth\u2019s Future Under Water? Stemming the tide of Climate Change\u2019 ei chreu gan Catherine Fletcher ac Annabel Cook yn ystod eu cyfnod ar leoliad AberYmlaen gyda Thi\u0302m Cysylltiadau Academaidd y Llyfrgell. Lluniwyd y casgliad hwn o adnoddau i gefnogi canlyniadau Gw\u0302yl Ymchwil Prifysgol Aberystwyth (18 \u2013 25 Hydref 2021) ond roeddem o\u2019r farn y gallai fod yn ddefnyddiol i gynulleidfa ehangach hefyd. Mae\u2019r rhestr yn ceisio darparu ystod o wybodaeth am Newid Hinsawdd yn lleol ac yn fyd-eang. Mae\u2019n cynnwys dolen i fap rhyngweithiol sy\u2019n eich galluogi i archwilio codiad yn lefel y mo\u0302r a bygythiadau llifogydd arfordirol a allai effeithio ar ble rydych chi\u2019n byw. (Rhybudd: mae\u2019n ddychrynllyd iawn!)"}, {"text_idx": "#000112", "text": "Map rhyngweithiol Climate Central sy\u2019n dangos y tir y rhagwelir y bydd yn is na\u2019r lefel llifogydd flynyddol yn Aberystwyth a\u2019r cyffiniau yn 2040"}, {"text_idx": "#000113", "text": "Rydyn ni\u2019n gwybod faint mae myfyrwyr a thrigolion yn trysori Aberystwyth felly gobeithio trwy daflu goleuni ar yr effaith negyddol y gall Newid Hinsawdd ei chael ar y dref, y bydd yn ein helpu ni, fel cymuned, i ymdrechu i wneud dewisiadau mwy cynaliadwy."}, {"text_idx": "#000114", "text": "Nid ar ardal Aberystwyth yn unig y mae\u2019r adnoddau ar y rhestr hon yn canolbwyntio. Mae\u2019r detholiad o erthyglau gwyddonol yr ydym wedi\u2019u dewis yn amlinellu effeithiau\u2019r newidiadau hinsoddol a allai gael effaith ledled y byd. Roeddem hefyd eisiau dangos bod yr ymchwil yn rhyngddisgyblaethol, gan dynnu sylw at y ro\u0302l hanfodol y mae pob adran wyddonol ledled y brifysgol yn ei chwarae wrth ymchwilio i Newid Hinsawdd. Y gobaith yw, wrth ddeall Newid Hinsawdd yn llawn, y gallwn ragweld ac addasu\u2019n fwy effeithlon i\u2019r heriau yr ydym, yn anochel, yn mynd i\u2019w hwynebu."}, {"text_idx": "#000115", "text": "(Anthropocene poetics: deep time, sacrifice zones, and extinction by David Farrier \u2013 2019)"}, {"text_idx": "#000116", "text": "Mae\u2019n bwysig cofio nad yr adrannau gwyddonol yn unig sy\u2019n gallu ysbrydoli newid. Mae gan y celfyddydau a\u2019r gwyddorau cymdeithasol ro\u0302l i\u2019w chwarae wrth ddarparu ongl fwy creadigol i feddwl am, a deall, Newid Hinsawdd. Diben y rhestr ddarllen hon yw dangos sut mae\u2019r disgyblaethau hynny eisoes yn ymateb i\u2019r bygythiad y mae\u2019r argyfwng hinsawdd yn ei beri."}, {"text_idx": "#000117", "text": "Mae angen i ni i gyd wneud ein rhan. Felly os ydych chi\u2019n astudio celf neu\u2019n astudio sw\u0302oleg (neu unrhyw bwnc yn y canol) mae angen i ni ddod a\u0302\u2019n harbenigedd, a\u2019n hysbrydoliaeth, i ymdrin ag argyfwng mawr ein hoes. Rhowch wybod i ni beth yw eich barn chi am y rhestr, mae\u2019n ddogfen fyw ac os oes adnoddau y credwch ddylai fod yno, rhowch wybod i ni a gallwn eu hychwanegu."}, {"text_idx": "#000119", "text": "Rhowch gyfeiriad e-bost i danysgrifio a chael eich hysbysu am gofnodion newydd"}]